
Text rozhodnutia
Súd: Krajský súd Žilina Spisová značka: 30S/110/2017 Identifikačné číslo súdneho spisu: 5017200449 Dátum vydania rozhodnutia: 23. 10. 2018 Meno a priezvisko sudcu, VSÚ: JUDr. Jana Martinčeková ECLI: ECLI:SK:KSZA:2018:5017200449.4 Uznesenie Krajský súd v Žiline, v právnej veci žalobcu: Q. V., nar. XX.XX.XXXX, bytom B. XXX, XXX XX B.-S., proti žalovanému: Centrum právnej pomoci, so sídlom Národná 34, 010 01 Žilina, o preskúmanie zákonnosti rozhodnutia žalovaného č. KaZA/13949/2017 zo dňa 09.11.2017, o sťažnosti žalobcu proti uzneseniu Krajského súdu v Žiline sp. zn. 30S/110/2017 zo dňa 27.07.2018, takto r o z h o d o l : Sťažnosť žalobcu zo dňa 16.08.2018 z a m i e t a . o d ô v o d n e n i e : 1. Krajský súd v Žiline uznesením sp. zn. 30S/110/2017 zo dňa 27.07.2018, vydaným vyšším súdnym úradníkom, žalobcovi oslobodenie od súdnych poplatkov nepriznal, z dôvodu, že žalobca v Tlačive pre dokladovanie pomerov účastníka konania, ktorý navrhuje, aby mu bolo priznané oslobodenie od súdnych poplatkov (FYZICKÁ OSOBA) (ďalej len „tlačivo“) uviedol tvrdenia, ktoré sú v rozpore s listinami predloženými samotným žalobcom, ako aj s právnym stavom, ktorý súd zistil z medzirezortnej lustrácie a údajov z verejne dostupného katastrálneho portálu, ktoré správny súd nemohol posúdiť ako pravdivé, tak ako to vyplýva z bodu 10. tlačiva „Čestné vyhlásenie o pravdivosti a úplnosti údajov“. Ďalším dôvodom, pre ktorý súd žalobcovi oslobodenie od súdnych poplatkov nepriznal, bola skutočnosť, že majetkové pomery žalobcu by ani inak neodôvodňovali priznanie oslobodenia od súdnych poplatkov, vzhľadom na výšku starobného dôchodku žalobcu a výšku súdneho poplatku. 2. Proti uvedenému rozhodnutiu podal žalobca podaním zo dňa 16.08.2018, doručeným súdu elektronicky bez zaručeného elektronického podpisu (e-mailom) dňa 20.08.2018, doplneným originálom doručeným súdu dňa 22.08.2018, „Sťažnosť žalobcu proti uzneseniu Krajského súdu v Žiline č. k. 30S 110/2017 zo dňa 28.06.2018 so žiadosťou o podanie návrhu na začatie prejudiciálneho konania pred Súdnym dvorom Európskej únie v zmysle § 131 a nasl. zákona č. 162/2015 Z.z., podľa medzinárodnej zmluvy, ktorou je Slovenská republika viazaná a aby uznesenie o návrhu na začatie prejudiciálneho konania bezodkladne doručil ministerstvu spravodlivosti SR“. Žalobca v sťažnosti namietal, že krajský súd, tak ako centrá právnej pomoci i nadriadené súdy včítane Ústavného súdu SR nerešpektovali právo žalobcu na súdnu ochranu podľa Ústavy SR, Európskeho dohovoru o ochrane ľudských práv a základných slobôd, Dohovoru OSN o právach osôb zdravotne postihnutých a tiež Chartu základných práv Európskej únie a ignoroval aj predchádzajúce rozhodnutia krajských súdov a Najvyššieho súdu SR, ktorými boli žalobca s manželkou oslobodení od súdnych poplatkov za takých istých podmienok. Poukázal na rozhodovaciu činnosť Ústavného súdu SR, napr. PL. ÚS 36/95, I. ÚS 87/93, PL. ÚS 16/95, II. ÚS 80/99, III. ÚS 7/08, judikatúru ESĽP, napr. Georgidias c. Grécko z 29.05.1997, Recneil III/1997, rozsudok NS SR sp. zn. 3Sžo 9/2013 zo dňa 16.05.2013, sp. zn. 3Sžo 40/2014 zo dňa 01.07.2014, nález Ústavného súdu ČR z 13.03.2013, sp. zn. IV. ÚS 1241/12 a iné súdne konania okresných a krajských súdov, v ktorých žalobcovi a jeho manželke súdy priznali oslobodenie od súdnych poplatkov a zároveň pripojil fotokópie prvých strán súdnych rozhodnutí. Ďalej namietal, že pokiaľ súd svoje rozhodnutie odôvodňoval tým, že žalobca v tlačive uviedol tvrdenia, ktoré sú v rozpore s listinami predloženými samotným žalobcom, ako aj s právnym stavom, ktorý súd zistil z medzirezortnej lustrácie a údajov z verejne dostupného katastrálneho portálu, toto sa zrejme týka darovacích zmlúv - čo podľa žalobcu nie je pravda, pretože i keď nie sú pre prebiehajúce súdne konania týkajúce sa aj darovaných nehnuteľností v katastri nehnuteľností zavkladované, i tak sú zmluvy v zmysle § 47 ods. 2 OZ platné, takže všetky nehnuteľnosti sú darované. Žalobca argumentoval, že takýmto protiústavným konaním a rozhodovaním súdu sa jedná o nerovnaké zaobchádzanie, nakoľko v iných konaniach za takých istých podmienok bol od súdnych poplatkov oslobodený v plnom rozsahu a bola mu poskytnutá i právna pomoc, dokonca aj samotným Ústavným súdom SR. Ďalej uviedol, že súd a centrum právnej pomoci svoje rozhodnutia o nepriznaní mu oslobodenia od súdnych poplatkov a nepriznaní právnej pomoci odôvodňujú pomermi a žalobcovým príjmom dôchodku, darovaným majetkom, ktorý žalobca už nevlastní a ust. § 6 ods. 1, 2 a § 6a ods. 1 zák. č. 327/2005 Z. z., § 2 zák. č. 601/2003 Z.z., ignorujúc § 6b ods. 1 tohto zákona a § 40 ods. 1 prvá veta zákona o správnom konaní a § 1 zák. č. 601/2003 Z.z., pričom poukázal na § 1 písm. c) opatrenia MPSVaR č. 309/2016. Podľa názoru žalobcu zákon č. 601/2003 Z.z., ako i zákon č. 327/2005 Z.z. a tiež aj zákon č. 162/2005 Z.z. nerešpektujú ustanovenia Dohovoru OSN o právach osôb zdravotne postihnutých, ktoré majú v zmysle čl. 2 ods. 2, čl. 7 ods. 5 Ústavy SR prednosť pred zákonmi SR. 3. Podľa § 152 ods. 1 zák. č. 162/2015 Z. z. Správny súdny poriadok (ďalej len SSP) proti uzneseniu správneho súdu vydanému súdnym úradníkom, ktoré treba doručiť, je prípustná sťažnosť, ak ju tento zákon nevylučuje. Podľa § 159 ods. 1 SSP o sťažnosti rozhodne správny súd, ktorý napadnuté uznesenie vydal. Podľa § 159 ods. 2 veta prvá SSP ak bolo napadnuté uznesenie vydané vo veci, v ktorej koná a rozhoduje senát správneho súdu, rozhodne o sťažnosti predseda senátu. Podľa § 161 ods. 1 SSP ak nie je sťažnosť dôvodná, správny súd sťažnosť zamietne. Podľa § 166 ods. 1 SSP správny súd na návrh prizná oslobodenie od súdneho poplatku, ak to odôvodňujú pomery účastníka konania. 4. Pokiaľ žalobca v sťažnosti argumentoval tým, že v iných súdnych konaniach boli s manželkou oslobodení od platenia súdnych poplatkov, správny súd uvádza, že rozhodnutia všeobecných súdov z obdobia rokov 2002 - 2016, ktoré žalobca pripojil k sťažnosti, sú staršieho dátumu, pričom v konaní o žiadosti o oslobodenie sa vždy posudzujú aktuálne majetkové pomery žiadateľa. Pokiaľ ide o rozhodnutia Krajského súdu v Banskej Bystrici vydané v roku 2016 (rozsudok č.k. 26Sp/6/2016-37 zo dňa 31.03.2016 a uznesenie č.k. 27Sp/9/2016-66 zo dňa 23.09.2016 - o dátume ich vyhlásenia a ich obsahu má súd vedomosť zo svojej rozhodovacej činnosti v iných súdnych konaniach), správny súd uvádza, že podľa odôvodnenia rozhodnutí v uvedených prípadoch išlo o odlišné skutkové okolnosti, než aké sú predmetom posudzovania súdom v prejednávanej veci. V predmetnom konaní mal správny súd nesporne preukázanú takú aktuálnu majetkovú a finančnú situáciu žalobu, ktorá mu umožňuje zaplatiť súdny poplatok 70,- Eur jednorázovo bez negatívnych vplyvov na jeho životnú úroveň. Majetkové pomery sú podrobne uvedené v napadnutom uznesení, na odôvodnenie ktorého správny súd poukazuje. Tieto boli preukázané listinnými dôkazmi predloženými tak samotným žalobcom, ako aj získanými súdom z katastra nehnuteľností. Iné dôvody pre oslobodenie okrem pomerov účastníka z citovaného ustanovenia § 166 ods. 1 SSP nevyplývajú, a preto nemôžu byť relevantné pre posúdenie žiadosti o oslobodenie od súdneho poplatku, a rovnako ani v konaní o sťažnosti proti rozhodnutiu o takejto žiadosti. V tejto súvislosti správny súd poukazuje na uznesenie Najvyššieho súdu Slovenskej republiky sp. zn. 2 Sžo 24/2007 zo dňa 24.10.2007, v zmysle ktorého „... pokiaľ ide o výdavky spojené s početným uplatňovaním ochrany svojich práv cestou príslušných správnych orgánov, súdov a prokuratúr, táto skutočnosť nie je zákonným dôvodom na priznanie oslobodenia od súdnych poplatkov.“ Zároveň správny súd poukazuje na uznesenie Najvyššieho súdu Slovenskej republiky sp. zn. 3 Sžp 4/2008 zo dňa 19.11.2008, v zmysle ktorého „... z práva na prístup k súdu nemožno odvodzovať právo na bezplatné súdne konanie, a preto aj požiadavku zaplatiť súdny poplatok v súdnom konaní nemožno pokladať za obmedzenie práva na prístup k súdu“. Preto súd považuje uvedenú námietku za nedôvodnú. 5. K námietke žalobcu, že nie je pravdivý záver súdu vo vzťahu k darovacím zmluvám, že žalobca v tlačive uviedol tvrdenia v rozpore s právnym stavom, ktorý súd zistil z údajov z verejne dostupného katastrálneho portálu, nakoľko podľa žalobcu darovacie zmluvy sú v zmysle § 47 a nasl. OZ platné, takže všetky nehnuteľnosti sú darované, správny súd uvádza, že sám žalobca v sťažnosti uviedol, že darovacie zmluvy nie sú v zmysle § 133 ods. 2 OZ a § 1, § 28 a nasl. katastrálneho zákona v katastri nehnuteľnosti zavkladované. Z uvedeného vyplýva, že nehnuteľnosti, ktoré boli predmetom darovacej zmluvy, sú stále vo vlastníctve sťažovateľa. Preto túto námietku súd považuje za irelevantnú. 6. Námietku žalobcu, ktorou napádal postup žalovaného pri vydávaní žalobou napadnutého rozhodnutia, vyhodnotil správny súd v tomto štádiu konania, predmetom ktorého je posúdenie, či žalobca spĺňa podmienky na oslobodenie od súdnych poplatkov, za nedôvodnú. Jej posúdenie bude predmetom konania správneho súdu až vo veci samej. 7. Na základe vyššie uvedených skutočností súd považuje námietky žalobcu uvedené v sťažnosti za nedôvodné, preto sťažnosť zamietol, pri aplikácii § 161 ods. 1 SSP. Poučenie: Proti rozhodnutiu o sťažnosti nie je prípustný opravný prostriedok. (§ 162 SSP)

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2018:5017200449.4 (dáta aktuálne k 13. 11. 2026). Záväzné je znenie zverejnené súdom.




